महलगांव से किशोरी का अपहरण आरोपी के घर दीवान में बंद मिली
ग्वालियर | विश्वविद्यालय थाना क्षेत्र के महलगांव में भाजपा नेता दिलीप शर्मा के मकान में किराए से रहने वाले राजकुमार उर्फ सन्नी रजक ने पड़ोसी की बेटी का अपहरण कर लिया। किशोरी के रात तक घर न पहुंचने पर परिजन ने उसकी तलाश की और कहीं भी सुराग न लगने पर पुलिस को सूचना दी। परिजन को साथ लेकर पुलिस ने संदेह के आधार पर राजकुमार के कमरे में दबिश देकर तलाशी ली।
तलाशी के दौरान कमरे में कोई नहीं मिला। पुलिस जब कमरे से बाहर निकल रही थी, तभी कमरे में रखे दीवान(पलंग)में हलचल हुई। पुलिस ने जब दीवान को खोला तब किशोरी उसमें बंद मिली। आरोपी राजकुमार उर्फ सन्नी रजक पूर्व में पूर्व मंत्री बालेंदु शुक्ला के घर हुई चोरी के मामले में भी पुलिस द्वारा गिरफ्तार किया गया था। घटना के बाद सन्नी के साथ-साथ उसका दोस्त सोनू और मां भी फरार है।
hin_Deva hin_Deva hin_Deva